CELEX: 32021D0927
Language: da
Date: 2021-05-31 00:00:00
Title: Kommissionens gennemførelsesafgørelse (EU) 2021/927 af 31. maj 2021 om fastlæggelse af den harmoniserede tværsektorielle korrektionsfaktor for justeringen af gratistildelingen af emissionskvoter for perioden 2021-2025 (Meddelt under nummer C(2021) 3745) (EØS-relevant tekst)

9.6.2021   
               
               
                  DA
               
               
                  Den Europæiske Unions Tidende
               
               
                  L 203/14
               
            
         KOMMISSIONENS GENNEMFØRELSESAFGØRELSE (EU) 2021/927
         af 31. maj 2021
         om fastlæggelse af den harmoniserede tværsektorielle korrektionsfaktor for justeringen af gratistildelingen af emissionskvoter for perioden 2021-2025
         
            
               (Meddelt under nummer C(2021) 3745)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Kommissionens delegerede forordning (EU) 2019/331 (1) af 19. december 2018 om fastlæggelse af midlertidige EU-regler for harmoniseret gratistildeling af emissionskvoter i henhold til artikel 10a i Europa-Parlamentets og Rådets direktiv 2003/87/EF, særlig artikel 14, stk. 6, og
         ud fra følgende betragtninger:
         
                     (1)
                  
                  
                     I artikel 10a, stk. 5, 5a og 8, i Europa-Parlamentets og Rådets direktiv 2003/87/EF (2) fastlægges maksimale årlige kvotemængder, der udgør grundlaget for beregningen af kvoter, der tildeles gratis til anlæg, der ikke er omfattet af nævnte direktivs artikel 10a, stk. 3.
                  
               
                     (2)
                  
                  
                     Den maksimale mængde gratistildelte kvoter i henhold til artikel 10a, stk. 5, i direktiv 2003/87/EF fratrukket den i artikel 10a, stk. 8, nævnte mængde og under hensyntagen til den yderligere mængde, der om nødvendigt er til rådighed, jf. artikel 10a, stk. 5a, i nævnte direktiv, må ikke overskrides med henblik på at overholde auktioneringsandelen i artikel 10 i direktiv 2003/87/EF. For at sikre at denne maksimale årlige kvotemængde ikke overskrides, skal der om nødvendigt anvendes en årlig tværsektoriel korrektionsfaktor, der på harmoniseret vis mindsker antallet af gratis kvoter for hvert anlæg, der kan komme i betragtning til gratis tildeling,
                  
               
                     (3)
                  
                  
                     I henhold til artikel 14, stk. 6, i delegeret forordning (EU) 2019/331 skal Kommissionen fastsætte den tværsektorielle korrektionsfaktor for hvert år i den pågældende tildelingsperiode, efter at de foreløbige årlige mængder gratis kvoter for nævnte periode er meddelt.
                  
               
                     (4)
                  
                  
                     Den tværsektorielle korrektionsfaktor, der skal anvendes i hvert år i tildelingsperioden 2021-2025 på anlæg, der ikke er udpeget som elektricitetsgeneratorer, og som ikke er nytilkomne, skal fastlægges på grundlag af de foreløbige årlige gratistildelte kvotemængder i tildelingsperioden uden at tage hensyn til de kvoter, der er tildelt gratis til de anlæg, som medlemsstaterne i overensstemmelse med artikel 27 eller 27a i direktiv 2003/87/EF har udelukket fra emissionshandelssystemet i Unionen (EU ETS), og herunder de gratis kvoter, der er tildelt anlæg, som medlemsstaterne har medtaget i overensstemmelse med artikel 24 i nævnte direktiv.
                  
               
                     (5)
                  
                  
                     For 2021 er den i henhold til artikel 1 i Kommissionens afgørelse (EU) 2020/1722 (3) samlede kvotemængde i Unionen i henhold til artikel 9 i direktiv 2003/87/EF på 1 571 583 007. I overensstemmelse med artikel 10, stk. 1, første og andet afsnit, i direktiv 2003/87/EF blev den (årlige) maksimale mængde i henhold til artikel 10a, stk. 5, beregnet til 43 % af 1 571 583 007, dvs. 675 780 693. Fra denne mængde på 675 780 693 skal der i overensstemmelse med artikel 10a, stk. 8, i direktiv 2003/87/EF årligt fratrækkes 32 500 000 kvoter, hvilket giver en maksimal mængde på 643 280 693 kvoter for 2021. I henhold til artikel 10a, stk. 5a, i direktiv 2003/87/EF vil en supplerende mængde på op til 3 % af den samlede mængde kvoter svarende til 413 420 157 i tiårsperioden 2021-2030 blive anvendt til at øge den maksimale mængde, der er til rådighed, hvis de foreløbige årlige mængder gratistildelte kvoter pr. anlæg, som er anmeldt af medlemsstaterne og EØS-EFTA-staterne, under anvendelse af den i bilag V til delegeret forordning (EU) 2019/331 fastlagte relevante faktor, der overstiger den maksimale mængde, der er nævnt i direktivets artikel 10a, stk. 5. Dette var imidlertid ikke tilfældet. Derfor skal den årlige tværsektorielle korrektionsfaktor være 100 %.
                  
               
                     (6)
                  
                  
                     Eventuelle uudnyttede kvoter fra de maksimale mængder i 2021 skal stilles til rådighed i det efterfølgende år, dvs. 2022. Denne logik skal fortsat gælde for de efterfølgende år i tildelingsperioden 2021-2025 som omhandlet i artikel 2, nr. 15, i delegeret forordning (EU) 2019/331.
                  
               
                     (7)
                  
                  
                     De maksimale mængder i henhold til artikel 10a, stk. 5, 5a og 8, i direktiv 2003/87/EF, de harmoniserede tildelingsbestemmelser og den tværsektorielle korrektionsfaktor skal finde anvendelse i EØS-EFTA-staterne (4). Derfor er det nødvendigt at tage hensyn til de foreløbige årlige mængder emissionskvoter, der er tildelt gratis for perioden 2021-2025 på grundlag af de data, der accepteres af EFTA-Tilsynsmyndigheden vedrørende Island, Liechtenstein og Norge. De i betragtning 5 nævnte beregninger afspejler denne nødvendighed —
                  
               VEDTAGET DENNE AFGØRELSE:
         
            Artikel 1
            For hvert år i tildelingsperioden 2021-2025 er den harmoniserede tværsektorielle korrektionsfaktor, der anvendes til justering af gratistildelinger af emissionskvoter i overensstemmelse med artikel 10a, stk. 5 og 5a, i direktiv 2003/87/EF, 100 %.
         
         
            Artikel 2
            Denne afgørelse er rettet til medlemsstaterne.
         
         
            Udfærdiget i Bruxelles, den 31. maj 2021.
            
               
                  På Kommissionens vegne
               
               Frans TIMMERMANS
               
                  Ledende næstformand
               
            
         
         
            (1)  EUT L 59 af 27.2.2019, s. 8.
         
            (2)  Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF (EUT L 275 af 25.10.2003, s. 32).
         
            (3)  Kommissionens afgørelse (EU) 2020/1722 af 16. november 2020 om den samlede kvotemængde i Unionen, der inden for rammerne af EU's emissionshandelssystem skal udstedes for 2021 (EUT L 386 af 18.11.2020, s. 26).
         
            (4)  Afgørelse truffet af Det Blandede EØS-Udvalg nr. 112/2020 af 14. juli 2020 om ændring af bilag XX (Miljø) til EØS-aftalen. (Endnu ikke offentliggjort i EUT).